Bagi 90 peratus sejarah planet kita,
keadaan terlalu panas untuk ais terbentuk.
Maka, ketika Zaman Ais melanda dua setengah juta tahun lalu,
impaknya sangat besar.
Ini kisah pembekuan besar
dan kebangkitan sebuah dinasti
yang akan membawa kehidupan ke ambang kepupusan.
BABAK 8
ZAMAN AIS DAN API
MASA KINI
Yellowstone ialah salah satu tempat paling sejuk di Amerika.
Pada musim sejuk, ia masih menghadapi keadaan sejuk yang sama
seperti sewaktu zaman ais.
Suhu boleh jatuh bawah negatif 50 darjah.
Hanya hidupan yang dicipta untuk kesejukan boleh hidup.
Bulu tebal bison ialah penebat yang cukup baik.
Ia memerlukan sedikit tenaga untuk memanaskan badan.
Mujurlah begitu
kerana rumput sukar dicari di bawah salji.
Namun, bukan bison sahaja yang lapar di sini.
Serigala juga boleh menghadapi musim sejuk yang paling sejuk…
dan telah memburu bison di Amerika selama lebih 100,000 tahun.
Untuk membahagikan kawanan itu,
kumpulan serigala itu perlu buat ia bergerak.
Panik membolehkan serigala mengawal.
Kawanan itu mesti bersatu.
Tersandung sedikit boleh membawa maut.
Namun, bison tidak boleh lari selamanya,
terutamanya dalam salji tebal.
Satu-satunya harapannya ialah berpaling dan berdepan dengan pemburunya.
Barulah kumpulan serigala itu mengalah.
Namun, ke mana pun bison itu pergi,
serigala akan ikut.
Musuh-musuh lama yang bertempur selama beribu tahun.
Namun, musuh-musuh purba ini bertuah…
kerana ia boleh menantikan penghujung musim sejuk
dan permulaan musim bunga.
Namun, ada suatu masa apabila musim sejuk
nampaknya tidak pernah berakhir.
2.5 JUTA TAHUN LALU
Dua setengah juta tahun lalu,
perubahan dalam orbit Bumi,
arus laut dan paras karbon dioksida
menyebabkan planet ini tiba-tiba menjadi sejuk.
Zaman Ais telah bermula…
dan ia bermula dengan benda paling kecil.
Bersendirian, emping salji ialah keajaiban beku yang rapuh.
Setiap satu berbeza.
Namun, bersama-sama, emping salji mengubah dunia.
Tanpa musim panas untuk mencairkannya,
salji menyelubungi utara dunia…
dan dipadatkan selama beribu tahun
untuk membentuk lapisan ais kekal setebal beberapa kilometer.
Di sini, di alam sunyi ini,
hidupan dibekukan sepenuhnya…
tapi di selatan lapisan ais itu,
satu dunia baharu dicipta di mana hidupan boleh berkembang.
Mengelilingi hampir seluruh Hemisfera Utara,
steppe tundra menjadi habitat paling luas di Bumi.
20,000 TAHUN LALU
Mamalia yang mahir menyesuaikan diri dengan kesejukan
mendominasi tanah-tanah dingin ini…
termasuk mamalia paling besar dan paling ikonik…
mamot berbulu.
Nenek moyangnya yang seperti gajah
meninggalkan Afrika berjuta-juta tahun lebih awal
dan berkembang menjadi haiwan yang sangat khusus ini.
Bulu panjang, telinga lebih kecil dan ekor lebih pendek
membantunya menyimpan haba dalam kesejukan.
Ia dipandu oleh seekor mamot betina tua, matriark,
yang menurunkan ilmunya kepada generasi-generasinya.
Generasi yang perlu dilindunginya.
Lebih besar daripada singa hari ini,
singa gua boleh mengalahkan mangsa terbesar…
tetapi lebih kecil lebih mudah.
Dengan sedikit perlindungan,
kucing-kucing berani ini tidak cuba bersembunyi.
Sebaliknya, ia menanti sahaja,
menunggu detik yang sesuai.
Anak mamot mesti berada dekat dengan pelindungnya…
tetapi pemburunya sudah mensasarkannya.
Mamot-mamot itu membentuk dinding gading…
tetapi singa-singa itu tidak berundur.
Matriark itu cuba menyerang…
tetapi salah satu pemburu itu nampak satu peluang.
Remaja itu takkan pergi dari kawanannya lagi.
Sekarang giliran singa untuk mempertahankan diri.
Ibu anak mamot itu…
tahu ia sia-sia.
Ia tiada pilihan selain berundur
dan melindungi generasi yang masih ada.
Ia hanya boleh meneruskan penghijrahan
merentasi steppe tundra yang sejuk itu.
Walaupun ais tidak pernah menenggelamkan planet ini sepenuhnya,
kesannya masih dirasakan di seluruh dunia…
kadangkala dengan cara yang paling tidak dijangka.
Dengan kebanyakan air di dunia terbeku sebagai ais,
tanah menjadi semakin kering.
Inilah sisi lain zaman ais.
Di selatan steppe tundra itu,
saiz gurun meningkat dua kali ganda,
memusnahkan segalanya dalam laluannya.
Hanya pakar gurun yang telah berevolusi untuk menahan haba melampau
boleh bertahan dalam keadaan yang ganas itu.
Namun, pengeringan itu tidak berhenti di situ.
Lebih jauh di selatan, hutan-hutan hujan tropika Afrika,
tempat perlindungan yang stabil untuk hidupan selama lebih 50 juta tahun,
hampir hilang sepenuhnya…
digantikan dengan hutan dan padang rumput kering yang luas.
Kesannya terhadap hidupan sangat besar,
terutamanya terhadap satu kumpulan haiwan…
primat.
Babun berkongsi 94 peratus daripada DNAnya dengan kita,
serta satu bahagian penting dalam kisah kita…
penurunan dari puncak pokok ke kehidupan di lantai hutan.
Di sini, semasa Zaman Ais,
sepupu kita menghadapi banyak cabaran baharu.
Hidupan di darat lebih berbahaya…
tempat tinggal pemangsa-pemangsa besar.
Mujurlah walaupun primat bersaiz kecil dan kurang kuat,
kita memiliki kepintaran dan keluarga yang besar.
Namun, mencari makanan yang cukup untuk menyara keluarga
ialah cabaran yang berterusan.
Jadi, apabila makanan ditemukan,
ia menarik banyak perhatian.
Apabila ada sumber yang berharga…
konflik tidak dapat dielakkan…
apatah lagi dengan spesies sendiri.
Pasukan lawan yang tidak ingin berkongsi.
Di hutan kering,
setiap buah berbaloi untuk diperjuangkan…
dan setiap pertarungan penting.
Pasukan lawan mengalah,
tetapi ia akan kembali.
Untuk mengatasi cabaran dunia yang lebih ganas,
primat bergantung pada kepintaran sosialnya,
satu sifat yang lambat-laun
akan menyebabkan satu spesies primat mencapai penguasaan global.
16,000 TAHUN LALU
Pengumpulan ais di utara menjejaskan iklim di seluruh planet.
Namun, sebaik hidupan membiasakan diri dengan keadaan lebih sejuk dan kering,
semuanya berubah.
Ais mula mencair apabila orbit Bumi beralih sekali lagi
dan suhu global mula meningkat.
Perkara yang bermula sebagai siri aliran cairan
tidak lama kemudian menjadi banjir besar.
Di Amerika Utara, cairan itu membentuk sebuah tasik glasier besar
sedalam 600 meter dan meliputi 10,000 kilometer persegi.
Satu-satunya perkara yang menghalang air daripada membanjiri daratan ke barat
ialah satu dinding ais yang menjulang tinggi.
Di seberang, tembok itu hampir setinggi satu kilometer…
halangan yang nampaknya tidak dapat dihalang…
tapi bukan untuk lebih lama lagi.
Apabila suhu terus naik dan cairan itu semakin bertambah,
tekanan dari belakang meningkat.
Tidak lama kemudian, dinding itu mula runtuh dari dalam…
sehingga akhirnya, keruntuhan dahsyat berlaku.
Dalam sekelip mata, sebuah tasik sebesar Laut Ireland terbentuk.
Tiga puluh kilometer ke selatan,
dan petunjuk pertama bagi malapetaka yang akan berlaku.
Gegaran.
Ia merasai bahaya…
tetapi tiada tempat untuk bersembunyi.
Benda pertama yang ia nampak ialah dinding debu.
Setinggi 100 meter,
ia barisan hadapan tsunami gergasi.
Dalam masa sepuluh jam sahaja,
banjir besar memusnahkan satu laluan sepanjang 800 kilometer
melalui benua Amerika, sehingga ke lautan.
Keajaiban semula jadi yang mungkin mengambil masa ribuan tahun
untuk terbentuk
tercipta dalam hanya beberapa jam.
Namun, keajaiban ini tidak bertahan lama.
Hanya beberapa hari kemudian,
semuanya yang tinggal
hanyalah sunyi-sepi.
Parut yang tidak dapat dihapuskan akibat banjir besar ini
masih menandakan landskap Amerika hari ini…
namun, sejak awal Zaman Ais,
terdapat lebih daripada 50 kitaran pengumpulan dan pencairan ais…
setiap satu menyebabkan banjir besar tersendiri.
Setelah kekacauan pencairan besar terakhir reda,
keseimbangan perlahan-lahan kembali di seluruh daratan.
Hujan semakin kerap turun…
membenarkan hutan hidup semula.
Gurun mengecut dan menghijau
apabila air mengalir sekali lagi.
Di mana air mengalir,
hidupan akan menyusul.
Delta Danube Eropah
antara tanah lembap terbesar di dunia.
Ia terbentuk selepas pencairan besar terakhir itu
dan segera menjadi tempat tinggal bagi banyak hidupan haiwan.
Dengan banyak makanan yang ditawarkan,
burung camar batu berumbai mengembara beribu kilometer
untuk membiak di perairan yang kaya ini.
Ia tempat sempurna untuk membesarkan keluarga…
tetapi pengembaraan itu sia-sia
jika burung jantan tiba terlalu lewat untuk mencari burung betina.
Ia hanya boleh melihat kejayaan burung lain.
Dengan ketiadaan pesaingnya,
inilah peluangnya.
Makanan ialah hadiah yang hebat…
tetapi si betina tidak kagum.
Walaupun begitu, ia mencuba nasib…
tetapi gagal.
Jantan yang ditolak mesti makan sendirian.
Hanya apabila hidup begitu mewah, barulah si betina begitu memilih.
Penghujung Zaman Ais membawa bukan saja zaman kekayaan,
tetapi juga zaman kestabilan iklim yang hebat…
zaman yang dikenali sebagai Holosen.
11,700 TAHUN LALU
Dalam zaman ini,
keadaan dunia panas dan basah
dan suhu global purata berubah-ubah kurang daripada satu darjah Celsius,
membolehkan hidupan berkembang di setiap sudut dunia…
dengan setiap spesies mempunyai keturunan yang tidak terputus
dari empat bilion tahun lalu
ke asal usul kehidupan di Bumi.
Namun, bukan semuanya berkembang semasa Holosen.
Kepupusan yang aneh dan sangat terpilih sedang berlaku.
Di seluruh planet,
haiwan-haiwan darat terbesar pupus.
Mamot, singa gua dan beratus-ratus spesies lain lenyap.
Amerika Utara terutamanya terjejas teruk,
kehilangan lebih 70 peratus gergasinya…
tetapi bukan semua.
Tanpa kehadiran pesaing,
bison mengambil alih dataran besar,
merantau dalam jumlah yang besar…
tapi ia tidak bersendirian.
Dengan kekurangan mangsa besar untuk dipilih,
bison menjadi tumpuan kumpulan lain yang terselamat.
Musuh-musuh lama.
Pertahanan terbaiknya ialah mengawasi bahaya,
bersatu dan teruskan perjalanan dengan tenang.
Namun, ini bukan pemburu biasa…
kerana Zaman Ais menyaksikan peningkatan satu pemangsa baharu.
Seperti serigala,
kita memburu dalam kumpulan.
Walaupun kita kurang kuat dan pantas…
kita memiliki kepintaran dan kelicikan.
Evolusi otak kita yang besar dan kompleks
telah membezakan kita daripada primat-primat lain
dan membolehkan kita memburu dengan cara yang semakin canggih.
Meniru serigala
dan menggunakan timbunan batu yang disusun dengan teliti,
pemburu mengawal bison sejauh berbatu-batu,
sehingga ia betul-betul
di tempat yang mereka mahu.
Ketika itu, barulah mereka mendekati kawanan itu dari belakang.
Dedahkan diri mereka terlalu awal
dan usaha mereka berhari-hari akan sia-sia.
Hadiah utama mereka bukan kematian seekor bison,
tapi kematian banyak bison…
untuk memberi orang makan sepanjang bulan musim sejuk.
Perangkap sudah dipasang.
Ia cuma memerlukan sedikit galakan.
Menjelang awal Holosen,
manusia telah tersebar dari Afrika ke hampir semua benua di Bumi
dan menjadi pemangsa paling berbahaya di dunia.
Walaupun kebangkitan kita menyumbang
kepada kepupusan global haiwan darat yang besar,
cerita kita mungkin pendek
jika kita tidak melakukan sesuatu yang luar biasa.
Kita membebaskan diri
daripada ketidakpastian kewujudan pemburu-pengumpul
dengan membentuk pakatan dengan alam semula jadi.
Iklim Holosen yang stabil
membolehkan nenek moyang kita membina hubungan unik
dengan tumbuhan.
Mereka memilih sendiri spesies tertentu
dan menyemai benih di tempat yang terbaik untuk membesar.
Semua penjagaan dan perhatian ini
meningkatkan peluang tumbuhan untuk hidup dengan ketara
dan sebagai balasan, manusia mendapat ganjarannya.
Mereka belajar cara menghasilkan lebih banyak makanan
dan cara menyimpannya sepanjang tahun.
Di mana tumbuhan mereka tumbuh,
orang makmur.
Nenek moyang kita menemukan cara untuk memastikan bekalan makanan stabil.
Bukan hanya tumbuhan yang dijinakkan.
Haiwan juga dibela jinak.
Di seluruh dunia,
ramai pemburu-pengumpul meninggalkan gaya hidup nomad mereka
untuk bertani.
Perlahan-lahan, hutan belantara berubah,
dijinakkan oleh tangan manusia.
Bebas daripada perjuangan berterusan untuk mencari makanan,
populasi manusia bertambah,
kerja dipelbagaikan,
masyarakat menjadi lebih kompleks…
dan tamadun dilahirkan.
Kita mencapai sesuatu yang tidak pernah dilakukan oleh spesies lain.
Kita bebas daripada alam semula jadi dan bangkit mengatasinya.
Pertanian mengubah segalanya…
tapi satu lagi revolusi berlaku.
Kepintaran kita telah membawa kita lebih jauh daripada yang kita bayangkan
dan kisah kita kini ditulis di permukaan Bumi.
Perkara yang dulunya liar telah dijinakkan atau hilang.
Kejayaan besar kita membinasakan kita
dan planet ini…
dan sekarang kita menyebabkan kepupusan besar-besaran seterusnya.
Bukan sahaja memberi diri sendiri makan
mengambil lebih separuh daripada semua tanah yang boleh dihuni…
dan bukan sahaja karbon dioksida yang kita lepaskan
memanaskan planet kita lebih cepat
berbanding dengan bila-bila masa dalam 500 juta tahun lalu.
Bukan sahaja kita memanaskan dan mengasidkan lautan,
memusnahkan keseimbangan semula jadinya
dan membunuh sebahagian besar hidupan laut.
Bukan sahaja kita menyebabkan peristiwa cuaca ekstrem,
kebakaran dan kemarau
yang mengembalikan Bumi kepada permulaannya yang tandus.
Bukan sahaja kita lakukan salah satu daripada semua ini,
tapi kita lakukan semuanya
pada masa yang sama.
Lebih teruk lagi,
kita lakukannya dengan sangat pantas.
Walaupun jarang berlaku,
kepupusan besar-besaran mengubah haluan sejarah sepenuhnya.
Setakat ini, Bumi telah menghadapi lima daripada malapetaka dahsyat ini,
setiap satu menghapuskan lebih tiga suku daripada semua hidupan.
Lebih-lebih lagi, spesies dominan sebelum malapetaka
digantikan dengan spesies dominan lain selepas malapetaka.
Kesan kepupusan besar-besaran
belum dirasakan selama 66 juta tahun.
Kini kita sedang menuju
ke malapetaka keenam.
Dalam 50 tahun yang lalu sahaja,
populasi hidupan liar telah menurun sebanyak hampir 70 peratus secara purata,
dan kali ini, kita yang bertanggungjawab.
Namun, di sebalik ramalan suram ini,
masih ada sinar harapan.
Kita spesies pertama dalam kisah empat bilion tahun kehidupan
yang memahami apa yang sedang berlaku kepada dunia kita.
Kita juga spesies pertama
yang memahami apa yang diperlukan untuk membetulkannya.
Kebijaksanaan kita telah membawa kita sejauh ini
dan kebijaksanaan sahaja yang boleh menyelamatkan kita.
Masa depan kita
dan masa depan planet ini
masih belum tertulis.
Tindakan kita sekarang akan menentukan babak seterusnya
dalam kisah kehidupan.
Namun, walau apa pun masa depan yang menanti,
jika ada satu perkara yang kita pelajari dari masa lalu,
kita tahu kehidupan sentiasa ada jalan.
Terjemahan sari kata oleh Siti Salmi